DEĊIŻJONI TA' IMPLIMENTAZZJONI TAL-KUMMISSJONI (UE, Euratom) 2018/1885

tat-30 ta' Novembru 2018

li temenda d-Deċiżjoni 96/566/Euratom, KE li tawtorizza lill-Finlandja biex ma tikkunsidrax ċerti kategoriji ta' tranżazzjonijiet u li tuża ċerti stimi approssimattivi għall-kalkolu tal-bażi tar-riżorsi proprji tal-VAT

(notifikata bid-dokument C(2018) 7840)

(It-testi bil-Finlandiż u bl-Iżvediż biss huma awtentiċi)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat it-Trattat li jistabbilixxi l-Komunità Ewropea tal-Enerġija Atomika,

Wara li kkunsidrat ir-Regolament tal-Kunsill (KEE, Euratom) Nru 1553/89 tad-29 ta' Mejju 1989 dwar l-arranġamenti uniformi definittivi għall-ġbir ta' riżorsi proprji li jakkumulaw mit-taxxa tal-valur miżjud (1), u b'mod partikulari t-tieni inċiż tal-Artikolu 6(3) tiegħu,

Wara li kkonsultat lill-Kumitat Konsultattiv dwar ir-Riżorsi Proprji,

Billi:

(1) Skont l-Artikolu 379(2) tad-Direttiva tal-Kunsill 2006/112/KE (2), il-Finlandja tista', f'konformità mal-kundizzjonijiet li kienu japplikaw f'dan l-Istat Membru fid-data tal-adeżjoni tiegħu, tkompli teżenta l-provvista ta' servizzi minn awturi, artisti u interpreti ta' xogħlijiet artistiċi, elenkati fil-punt 2 tal-Anness X, u t-tranżazzjonijiet elenkati fil-punti 9 u 10 tal-Parti B tal-Anness X ta' din id-Direttiva, sakemm ikunu applikati l-istess eżenzjonijiet fi kwalunkwe Stat Membru li kien membru tal-Komunità fil-31 ta' Diċembru 1994. Skont dan l-Artikolu, dawn it-tranżazzjonijiet iridu jitqiesu għad-determinazzjoni tal-bażi tar-riżorsi proprji tat-taxxa fuq il-valur miżjud (VAT).

(2) Permezz tad-Deċiżjoni tal-Kummissjoni 96/566/Euratom, KE (3), il-Finlandja ġiet awtorizzata biex tuża, fost l-oħrajn, stimi approssimattivi għall-kalkolu tal-bażi ta' riżorsi proprji tal-VAT fir-rigward tat-tranżazzjonijiet imsemmija fil-punti 2, 9 u 10 tal-Parti B tal-Anness X tad-Direttiva 2006/112/KE dwar ċerti servizzi pprovduti minn awturi, artisti, interpreti ta' xogħolijiet artistiċi, ċerti provvisti tal-art u t-trasport tal-passiġġieri.

(3) Fl-ittra tagħha tas-26 ta' April 2018, il-Finlandja talbet awtorizzazzjoni mill-Kummissjoni biex tuża perċentwali fissi tal-bażi intermedja għall-kalkolu tal-bażi tar-riżorsi proprji tal-VAT fir-rigward ta' tranżazzjonijiet imsemmija fil-punti 2, 9 u 10 tal-Parti B tal-Anness X tad-Direttiva 2006/112/KE dwar il-provvista ta' servizzi mill-professjonijiet liberi, il-provvista ta' bini ġdid jew tal-artijiet li fuqhom ikun mibni, il-provvista ta' art għall-bini u t-trasport tal-passiġġieri. Il-Finlandja wriet li l-perċentwali applikati għall-bażi intermedja kienu stabbli matul is-snin 2014 sa 2016 (il-punti 2 u 10) u 2012 sal-2016 (il-punt 9). L-awtorizzazzjoni biex tuża perċentwali fissi tnaqqas aktar il-piż amministrattiv tal-kalkolu tal-bażi tar-riżorsi proprji tal-VAT għal dawn it-tranżazzjonijiet. Għalhekk jenħtieġ li l-Finlandja tiġi awtorizzata li tikkalkula l-bażi tar-riżorsi proprji tal-VAT billi tuża perċentwali fissi fir-rigward tal-provvista ta' servizzi mill-professjonijiet liberi, il-provvista ta' bini ġdid jew l-artijiet li jkun mibni fuqhom, il-provvista ta' art għall-bini u t-trasport tal-passiġġiera.

(4) Għall-fini ta' trasparenza u ċertezza legali, ikun xieraq li jkun hemm limitu ta' żmien għall-applikabbiltà tal-awtorizzazzjoni.

(5) Għaldaqstant, jenħtieġ li d-Deċiżjoni 96/566/Euratom, KE tiġi emendata kif xieraq,

ADOTTAT DIN ID-DEĊIŻJONI:

Artikolu 1 Fid-Deċiżjoni 96/566/Euratom, KE jiddaħħlu l-Artikoli 2a, 2b u 2c li ġejjin: “Artikolu 2a Permezz ta' deroga mill-Artikolu 2(1) ta' din id-Deċiżjoni, għall-fini tal-kalkolu tal-bażi tar-riżorsi proprji tal-VAT mill-1 ta' Jannar 2018 sal-31 ta' Diċembru 2020, il-Finlandja hija awtorizzata li tuża 0,0002 % tal-bażi intermedja fir-rigward tat-tranżazzjonijiet imsemmija fil-punt 2 tal-Parti B tal-Anness X tad-Direttiva 2006/112/KE (*1). Artikolu 2b Permezz ta' deroga mill-Artikolu 2(2) ta' din id-Deċiżjoni, għall-fini tal-kalkolu tal-bażi tar-riżorsi proprji tal-VAT mill-1 ta' Jannar 2018 sal-31 ta' Diċembru 2020, il-Finlandja hija awtorizzata li tuża 0,53 % tal-bażi intermedja fir-rigward tat-tranżazzjonijiet imsemmija fil-punt 9 tal-Parti B tal-Anness X tad-Direttiva 2006/112/KE. Artikolu 2c Permezz ta' deroga mill-Artikolu 2(3) ta' din id-Deċiżjoni, għall-fini tal-kalkolu tal-bażi tar-riżorsi proprji tal-VAT mill-1 ta' Jannar 2018 sal-31 ta' Diċembru 2020, il-Finlandja hija awtorizzata li tuża 0,11 % tal-bażi intermedja fir-rigward tat-tranżazzjonijiet imsemmija fil-punt 10 tal-Parti B tal-Anness X tad-Direttiva 2006/112/KE.

Artikolu 2 Din id-Deċiżjoni hija indirizzata lir-Repubblika tal-Finlandja.

Magħmul fi Brussell, it-30 ta' Novembru 2018. Għall-Kummissjoni Günther OETTINGER Membru tal-Kummissjoni

(1) ĠU L 155, 7.6.1989, p. 9.

(2) Id-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (ĠU L 347, 11.12.2006, p. 1).

(3) Commission Decision 96/566/Euratom, EC of 11 September 1996 authorising Finland not to take into account certain categories of transactions and to use certain approximate estimates for the calculation of the VAT own resources base (Id-Deċiżjoni tal-Kummissjoni 96/566/Euratom, KE tal-11 ta' Settembru 1996 li tawtorizza lill-Finlandja biex ma tikkunsidrax ċerti kategoriji ta' tranżazzjonijiet u biex tuża ċerti stimi approssimattivi għall-kalkolu tal-bażi tar-riżorsi proprji tal-VAT) (ĠU L 247, 28.9.1996, p. 43).